text: La burocràcia manté 5 anys sense farmàcia l'àrea de la carretera de Castellvell
  L'antiga farmàcia de la carretera de Castellvell, que ja s'hi troba.
  El COFT ha rebut i està estudiant sol·licituds per obrir a aquest punt, on un embolic legislatiu va acabar amb el tancament de l'establiment que hi havia
  Actualitzada 22/07/2018 a les 20:40
  Cinc anys després que un embolic legislatiu obligués a tancar la farmàcia de la carretera de Castellvell, que va abaixar la persiana definitivament al 2013, els tràmits per permetre la instal·lació d'un nou establiment a la mateixa zona avancen però no arriben encara a la seva fi. En aquell moment, divergències en la interpretació de diferents administracions sobre la consideració de l'Àrea Bàsica de Salut (ABS) Reus 3 com a urbana o com a semi-urbana –la qualificació condiciona la població mínima necessària per inaugurar i mantenir una farmàcia– van desembocar en una sentència del Tribunal Superior de Justícia de Catalunya (TSJC) que obligava la propietària de local a tancar-lo.
  Des de llavors, s'han registrat noves sol·licituds per obrir a aquest mateix punt de la ciutat. Tot i que sense confirmació, una d'elles podria ser de la propietària de la farmàcia tancada, que va anunciar el mateix 2013 la voluntat de formar novament part del procés que tot just tornava a engegar-se. Ni el conflicte sobre els requeriments que marca la llei d'ordenació farmacèutica ni tampoc el cessament de l'activitat al seu establiment –un local de lloguer habilitat per a la funció de farmàcia– haurien repercutit, per a la professional, en cap compensació.
  Fonts del Col·legi Oficial de Farmacèutics de Tarragona (COFT) consultades pel cas detallen al Diari Més que, «pel que fa a la tramitació de les peticions de nova oficina de farmàcia» que s'han donat vinculades a la zona, aquestes es troben «actualment en estudi». Les mateixes fonts precisen, sobre l'estat de les sol·licituds que s'hi han presentat, que «encara no hi ha cap resolució al respecte».
  L'embolic que va deixar la zona sense farmàcia va sorgir a partir de diferents punts de vista entre el mateix COFT i el Departament de Salut de la Generalitat. Després que, l'any 2006, la Junta de Govern del COFT hagués desestimat l'obertura d'una nova farmàcia a la carretera de Castellvell perquè, segons explicava l'agrupació professional llavors, «no es complien tots els requeriments que estableix la llei d'ordenació farmacèutica», el Departament de Salut, com a resultat que la propietària presentés un recurs d'alçada, la va autoritzar a engegar el negoci.
  El COFT va considerar en un principi l'ABS Reus 3 com a àrea urbana, tot i poder-se entendre com a semi-urbana i amb la cobertura dividida entre Reus i Castellvell, el 90% de la població estava concentrada en un nucli, Reus. La Generalitat, però, la va considerar com a semi-urbana i la farmàcia va poder obrir portes al 2009. Els farmacèutics de la mateixa àrea van al·legar via judicial al TSJC i van guanyar aferrant-se al fet que, al seu dia, no hi havia cap document jurídic que establís el canvi de denominació de l'Àrea Bàsica de Salut d'urbana a semi-urbana. Quan aquest document va veure la llum, la sentència ja havia ordenat el tancament i la reclamació al Tribunal Suprem no va fer tirar enrere la primera decisió.
  Durant l'impàs entre el dictamen del TSJC i que la farmàcia que hi havia s'acomiadés sí que es va publicar el document jurídic que perfilava l'ABS Reus 3 com a semi-urbana –en ser així, es necessita menys població per obrir que a una d'urbana– i que propiciava, llavors, la possibilitat que l'entorn de la carretera de Castellvell acollís de nou una farmàcia.
  A l'espera que s'acabin d'estudiar les sol·licituds presentades per a l'obertura d'oficines de farmàcia des del mateix COFT han insistit en més d'una ocasió que «el servei farmacèutic a Reus està plenament garantit amb un total de 43 farmàcies a la ciutat».